Continua el programa d'educació ambiental
dt., 15/12/2015 - 19:45

Els objectius d'aquest programa són conscienciar als xiquets i xiquetes, motivar-los i finalment aconseguir la seua participació activa en la conservació i millora del medi ambient; línies de treball essencials si volem aconseguir models eficaços de participació ciutadana.

A més, es pretén desenvolupar en els més xicotets la capacitat d'anàlisi, reflexió i acció que els permeta qüestionar críticament la situació ambiental del seu entorn i aconseguir que ho coneguen i aprenguen a valorar-ho i gaudir-ho de forma positiva.

Els col·legis 9 d'octubre i Santíssim Crist de la Fe, han realitzat el programa en el primer trimestre, mentre que el col·legi Jaume I ho durà a terme en el segon trimestre.

L'alumnat de 3er curs de primària ha treballat la importància dels parcs i jardins en el municipi. Amb aquest programa es plantegen bàsicament dos objectius, d'una banda promoure el respecte pels arbres i els espais verds i d'altra banda afavorir el respecte i cura dels mateixos. Els alumnes han realitzat una eixida als parcs del municipi. L'observació i el contacte directe amb el medi que els envolta, permet una millor assimilació dels continguts treballats en l'aula. Per a completar l'activitat, s'ha obsequiat a cada alumne/a amb una nova edició del llibre “L´arbre que volia créixer”.

Amb els estudiants de 4t de primària s'ha treballat el tema dels residus i la seua problemàtica ambiental, donant a conèixer la regla de les 3Rs i els problemes associats als residus i plantejant solucions. Es treballen els diferents contenidors de recollida selectiva que es poden trobar en el municipi, així com els residus que es dipositen en cadascun d'ells. L´alumnat per a completar en programa, realitza un “Mapa de les Emocions” que consisteix en una eixida a les Aigües Potables, on es valora el paisatge i els seus problemes. Amb açò es dóna a conèixer aquest espai i se'ls sol·licita idees per a implementar en el mateix.

L'alumnat de 5è de primària ha treballat l'aigua i l'energia, l'objecte principal és l'estalvi tant d'aigua com d'energia, en el centre escolar i en les llars, a més d'evitar la contaminació de l'aigua. Es realitza una eixida al Centre d'Educació Ambiental El Vedat a Torrent, on es visita l'exposició de l'aigua i es gaudeix aprenent d'una ruta botànica pel bosc i diferents jocs amb els conceptes adquirits. Per a completar l'activitat, cada alumne/a realitza una xapa que es porta a casa.

Finalment, els alumnes de 6è de primària treballen el tema de Consum Responsable, tractant de promoure els valors de solidaritat local i global. L'activitat s'orienta cap a la problemàtica local i el consum responsable – alimentació saludable. En aquesta activitat es realitza una eixida al mercat municipal, per a la seua promoció, amb l'objecte de confeccionar una dieta i conèixer les qualitats de l'oferit. En aquesta mateixa eixida, l'alumnat visita la Cooperativa del municipi i aprenen sobre el seu funcionament i importància a nivell local.

Finalment, es planteja una sessió en el centre escolar per a pares i mares on es treballa amb ells els aspectes vistos en l'Agenda 21 Escolar.